Քոլինտա Կրապար-Քիթարովիչ

**Քոլինտա Կրապար-Քիթարովիչ** () խրուաթ քաղաքագէտ ու դիւանագէտ է եւ Խրուաթիոյ հանրապետութեան նախագահը 2015-էն ի վեր: 1990-ի առաջին բազմաթիւ կուսակցութիւններով ընտրութիւններէն ետք, ան առաջին կինն է, որ Խրուաթիոյ մէջ կը ստանձնէ հանրապետութեան նախագահի պաշտօնը: 46 տարեկանին, ան կը դառնայ աշխարհի ամէնէն երիտասարդ նախագահը:

Նախքան Խրուաթիոյ նախագահ ընտրուիլը, Քիթարովիչ կը ստանձնէ շարք մը կառավարական եւ դիւանագիտական պաշտօններ: 2003-էն 2005, եղած է եւրոպական գործերու նախարար, իսկ 2005-էն 2008՝ Իւօ Սանատերի առաջին եւ երկրորդ կառավարութիւններուն արտաքին գործոց եւ եւրոպական ամբողջարկութեան առաջին կին նախարարը: 2008-էն 2011 եղած է Միաւորուած Ազգերու Կազմակերպութեան Խրուաթիոյ դեսպանը, իսկ 2011-էն 2014՝ հանրային դիւանագիտութեան փոխ-քարտուղարը:

Քիթարովիչ իր թեկնածութիւնը կ'առաջադրէ 2014-2015-ի Խրուաթիոյ նախագահական ընտրութիւններուն, իբրեւ միակ իգական սեռի թեկնածու: Առաջին հանգրուանին ան կը գրաւէ երկրորդ դիրքը եւ ապա կ'աշխատի երկրորդ հանգրուանին ձախողութեան մատնել օրուան նախագահ Իւօ Եոսիփովիչը: Առաջին հանգրուանի իր աշխուժ գործունէութիւնը անսպասելի էր, քանի որ ըստ պատրաստուած ցուցակներուն, Եոսիփովիչ 50 առ հարիւրէն աւելի քուէները ստանալով պիտի ապահովէր իր յաղթանակը: Երկրորդ հանգրուանին, Քիթարովիչ 1,48 առ հարիւրով պարտութեան կը մատնէ Եոսիփովիչը եւ կը ստանայ Խրուաթիոյ պատմութեան մէջ ընտրուած նախագահներուն ամէնէն քիչ քանակով քուէները (1,114 միլիոն քուէ): Նախապէս՝ 2009-էն 2011, Խրուաթիոյ վարչապետը իգական սեռի կը պատկանէր:

1993-էն 2015, Կրապար-Քիթարովիչ անդամ էր Խրուաթիոյ Ժողովրդավարական միութեան եւ Երրորդութեան Յանձնախումբի երեք խրուաթ անդամներէն մէկը, բայց նախագահ ընտրուելէն ետք կը հրաժարի այս երկուքէն, քանի որ ըստ օրէնքին, Խրուաթիոյ նախագահներուն արգիլուած է այլ քաղաքական գործունէութիւններ տանիլ կամ կուսակցութեան մը անդամ մնալ նախագահական պաշտօնը ստանձնած ժամանակ: 2017-ին, Ֆորպզ պարբերաթերթը Կրապար-Քիթարովիչը կը դասէ իբրեւ աշխարհի 39-րդ ամէնէն ուժեղ կինը:

## Վաղ Կեանք Եւ Ուսում
Քոլինտա Կրապար ծնած է 29 Ապրիլ 1968-ին, Ռիյեքա, Խրուաթիա (այդ ժամանակ Եուկոսլաւիա), Տուպրաւքա եւ Պրանօ Կրապարներէն: Ան իր մանկութիւնը կ'անցընէ Ռիյեքայի հիւսիսը գտնուող Լոփաչա գիւղին մէջ, ուր իր ընտանիքը մսավաճառի խանութ եւ ձիաբուծարան ունէր: 17 տարեկանին, իբրեւ երկրորդական վարժարանի աշակերտ, որպէս փոխանակուած աշակերտ կը տեղափոխուի Լոս Ալամոս, Նիւ Մեքսիքօ եւ 1986-ին կ'աւարտէ Լոս Ալամոսի երկրորդական վարժարանը:

Եուկոսլաւիա վերադառնալէն ետք, ան կ'ուսանի Զաղրեպի Համալսարանի Մարդկային եւ Ընկերային գիտութիւններու բաժանմունքին մէջ, 1993-ին ստանալով անգլերէն եւ սպաներէն լեզուներու եւ գրականութեան պսակաւոր արուեստից վկայական: 1995-էն 1996, Վիեննայի Դիւանագիտական ակադեմիային մէջ կը հետեւի դասընթացքներու: 2000-ին, Զաղրեպի համալսարանի քաղաքական գիտութիւններու բաժանմունքէն կը ստանայ համաշխարհային կապերու մագիստրոսի վկայական:

2002-էն 2003 կը յաճախէ Ճորճ Ուաշինկթընի Համալսարանը՝ իբրեւ Ֆուլպրայթի ծրագիրի մասնակցող: Ան նաեւ կը հետեւի Հարվարտ Համալսարանի Քենետիի կառավարական դպրոցի Լուքսիք ծրագիրին, ինչպէս նաեւ այցելու ուսանող էր Ճոնզ Հոփքինս Համալսարանի Բարձրագոյն համաշխարհային գիտութիւններու դպրոցին մէջ:

Դեկտեմբեր 2015-ին, Կրապար-Քիթարովիչ կը սկսի հետեւիլ Զաղրեպի համալսարանի քաղաքական գիտութիւններու բաժանմունքի համաշխարհային կապերու տոքթորական դասերուն:

## Ասպարէզ
1992-ին, Կրապար-Քիթարովիչ կը դառնայ Խրուաթիոյ Գիտութեան եւ արհեստագիտութեան նախարարութեան համաշխարհային գործակցութեան բաժանմունքի խորհրդականներէն մէկը: 1993-ին, կ'անդամակցի Խրուաթ Ժողովրդավարական Միութեան: Նոյն տարին կ'ուղարկուի Արտաքին գործոց նախարարութիւն՝ ստանձնելով խորհրդականի պաշտօնը: 1995-էն 1997, ան Արտաքին գործոց նախարարութեան Հիւսիսային Ամերիկայի բաժանմունքի նախագահն էր: 1995-էն 1998, Քանատայի մէջ Խրուաթիոյ դեսպանատան դիւանագիտական խորհրդական եւ ապա նախարարական խորհրդական էր:

Երբ 2000-ի ընտրութիւններու ընթացքին Խրուաթիոյ ընկերվարական ժողովրդավարական կուսակցութիւնը կը յաղթէ, Թոնինօ Փիքուլա կը նշանակուի Արտաքին գործոց նախարար, որմէ ետք ան կը սկսի պաշտօնանկ ընել Խրուաթիոյ Ժողովրդավարական միութեան կողմէ նշանակուած դիւանագիտական պաշտօնեաները, որոնց մէջ էր նաեւ Կրապար-Քիթարովիչ: Անոր կը տրուի 6 շաբաթ ժամանակ,  Քանատայէն Խրուաթիա վերադառնալու, սակայն ան սկիզբը կը մերժէ, որովհետեւ յղի էր ու ծրագրած էր ծննդաբերել Քանատայի մէջ։ Սակայն, նախարարութեան բանեցուցած ճնշումին պատճառով կը ստիպուի վերադառնալ: Հիւանդանոց գտնուած ժամանակ, ան կը դիմէ «Ֆուլպրայթ» ծրագիրին մասնակցութեան համար՝ մասնագիտանալու համար համաշխարհային կապերու եւ ապահովական օրէնքներու մէջ։ Ուստի, Քիթարովիչ կը տեղափոխուի ԱՄՆ՝ ուսանելու համար Ճորճ Ուաշինկթընի Համալսարանին մէջ։ Ուսումը աւարտելէն ետք, ան կը վերադառնայ Խրուաթիա ու կ'ապրի իր ծննդավայր Ռիյեքայի մէջ:

Երկու տարի ետք, Խրուաթիոյ խորհրդարանի 2003-ի ընտրութիւններուն կ'ընտրուի եօթներորդ շրջանի երեսփոխան՝ իբրեւ Խրուաթիոյ ժողովրդավարական միութեան ներկայացուցիչ: Խրուաթիոյ ժողովրդավարական միութեան ղեկավար Իւօ Սանատերի կառավարութեան մէջ, Քիթարովիչ կը նշանակուի Եւրոպական ներառման նախարար, ինչ որ առիթ կ'ըլլայ Խրուաթիոյ եւ Եւրոպական Միութեան միջեւ կապերու ստեղծման:

2005-ին, Արտաքին գործոց եւ Եւրապական Ամբողջականութեան նախարարութիւններու միացումէն ետք, Քիթարովիչ կը նշանակուի Խրուաթիոյ Արտաքին եւ Եւրոպական գործոց նախարար: Անոր գլխաւոր պարտականութիւնն էր Խրուաթիան ուղղել դէպի Եւրոպական Միութիւն եւ ՕԹԱՆ: 18 Յունուար 2005-ին, Կրապար-Քիթարովիչ կը դառնայ Եւրոպական Միութեան կցման երկխօսութեան պատուիրակութեան նախագահը: Ան Օթաուայի վեհաժողովի առաջին կին նախագահն է:

2007-ի խորհրդանական ընտրութիւններուն, Խրուաթիոյ ժողովրդավարական միութեան յաղթանակէն եւ Սանատերի երկրորդ կառավարութեան կազմութենէն ետք, Քիթարովիչ դարձեալ կը նշանակուի իբրեւ Արտաքին գործոց նախարար, բայց պաշտօնանկ կ'ըլլայ անյայտ պատճառներով: Կորտան Եանտրոքովիչ կը փոխարինէ զինք:

8 Մարտ 2008-ին, նախագահ Ստեփան Մեսիչի օգնութեամբ ան կը դառնայ Միացեալ Նահանգներու մէջ Խրուաթիոյ դեսպանը՝ փոխարինելով Նեւեն Եուրիքան: Ան այս պաշտօնին վրայ կը մնայ մինչեւ 4 Յուլիս 2011: 2010-ին կը սկսի տարաձայնութիւն մը, ըստ որուն, Քիթարովիչի ամուսինը դեսպանական ինքնաշարժը կ'օգտագործէ իր անձնական գործերուն համար: Դեսպանատան ապահովական բաժնի պաշտօնեաներէն մէկը կը հետեւի պարոն Քիթարովիչին եւ կը նկարահանէ անոր շարժումները եւ ապա զանոնք կը տեղադրէ «Եու Թիուպ»-ի վրայ, բայց ժամանակ մը ետք անոնք կը ջնջուին այդ կայքէն: Այս պատճառով, Արտաքին գործոց նախարար Կորտան Եանտրոքովիչ ներքին հարցաքննութիւն մը կը բանայ այս գծով: Հարցաքննութիւնը կ'եզրակացնէ, որ Կրապար-Քիթարովիչ, հակառակ դեսպանատան «Քատիլլաք» ինքնաշարժը իր վարիչով օրուան 24 ժամերուն իր տրամադրութեան տակ ունենալուն, իր անձնական գործերուն համար կը գործածէ դեսպանատան «Թոյոթա» վաճառանիշով ինքնաշարժը: Կրապար-Քիթարովիչ կ'ըսէ, թէ իր գործը 24 ժամուան վրայ կ'երկարի եւ չի կրնար իր գործի կեանքը բաժնել իր անձնական կեանքէն: Ան, յետոյ, կը վճարէ իր ամուսինին հասցուցած վնասուց հատուցումը, իսկ զիրենք նկարահանող պաշտօնեան կ'արձակուի գործէն:

2011-ին, Կրապար-Քիթարովիչ կը հրաժարի դեսպանութեան իր պաշտօնէն եւ 4 Յունիս 2011-ին կը ստանձնէ ՕԹԱՆ-ի ընդհանուր քարտուղարի հանրային դիւանագիտութեան տեղակալը: Ան Ուաշինկթընի իր պաշտօնէն հրաժարելու ձեւին համար քննադատութեան առարկայ կը դառնայ. Կրապար-Քիթարովիչ նախապէս վարչապետ Եատրանքա Քոսորի տեղեակ չէր պահած իր հրաժարականը ներկայացնելու ծրագրին մասին, ուստի Քոսոր յարմար թեկնածուն չունէր այդ պաշտօնին համար, ինչ որ պատճառ կը դառնայ, որ 9 ամիս Խրուաթիա դեսպան չունենայ ԱՄՆ-ի մէջ։ Բայց, Կրապար-Քիթարովիչ կ'ըսէ, որ ան տեղեակ պահած էր Խրուաթիոյ նորընտիր նախագահ Իւօ Եոսիփովիչը այս գծով: Վերջինս Դեկտեմբեր 2014-ին կը հաստատէ այս մէկը, աւելցնելով, որ ան իր անձնական օգնութիւնը ցուցաբերած է ՕԹԱՆ-ի՝ Կրապար-Քիթարովիչի համար նամակ մը գրելով:

Կրապար-Քիթարովիչ «Տը Էքոնոմիսթ» պարբերաթերթին մէջ կը տեսնէ ծանուցում մը, ուր ՕԹԱՆ-ի մէջ պաշտօնեայ մը կ'ուզուի, ան կը կարծէ, որ իրեն կը յարմարի այս մէկը, բայց կ'որոշէ չդիմել: Սակայն երկու հանգրուաններէ ետք յարմարագոյն պաշտօնեան չգտնուելէն ետք, Քիթարովիչ կը դիմէ եւ կ'ընդունուի: ՕԹԱՆ-ի մէջ աշխատած ժամանակ ան այցելութիւն մը կու տայ դէպի Աֆղանիստան եւ հանդիպում կ'ունենայ այդտեղ ղրկուած խաղաղապահ խրուաթ զինուորներուն հետ: Իր պարտականութիւնն էր հոգ տանիլ հաղորդակցութեան ռազմավարութեան եւ ՕԹԱՆ-ը մօտեցնել ժողովուրդին: Քիթարովիչ առաջին իգական սեռի պատկանող անձն է, որ զբաղեցուցած է այս պաշտօնը: Ան ՕԹԱՆ-ի ընդհանուր քարտուղարի պաշտօնին վրայ կը մնայ մինչեւ 2 Հոկտեմբեր 2014:

Ան կը հրաւիրուի միանալու «Եռակողմ Յանձնաժողով»-ին, որուն պաշտօնապէս կ'անդամակցի Ապրիլ 2013-ին:

## Նախագահական Թեկնածութիւն
thumb|upright|Քոլինտա Կրապար-Քիթարովիչ 2014-ին
Սեպտեմբեր 2012-ին, «Եութարնիի Լիսթ» խրուաթ օրաթերթը կը հրատարակէ յօդուած մը, ըստ որուն, հաւանական է, որ Քիթարովիչ Խրուաթիոյ Ժողովրդավար Միութեան կողմէ 2014-15 նախագահական ընտրութիւններու թեկնածու առաջադրուի: Այս մէկը կը հաստատուի 2014-ի կիսուն եւ ան կուսակցութեան թեկնածու կ'առաջադրուի, ընդդէմ օրուան նախագահ Իւօ Եոսիփովիչի եւ թեկնածուներ Ինւան Վիլիպոր Սինչիչի ու Միլան Քոյունծիչի: Առաջին հանգրուանի ընտրութիւններուն՝ Դեկտեմբեր 2014-ին, Կրապար-Քիթարովիչ քուէներուն 37,2 առ հարիւրով կը գրաւէ երկրորդ դիրքը, առաջին դիրքին վրայ գտնուելով քուէներուն 38,5 առ հարիւրը ստացած Եոսիփովիչը: Սինչիչ կը ստանայ քուէներուն 16,4 առ հարիւրը, իսկ Քոյունծիչ՝ 6,3 առ հարիւրը: Այսպիսով, ոչ մէկ թեկնածու կը ստանայ 50 առ հարիւրէն աւելի քուէ, ուստի կը ճշդուի քուէարկութիւններու երկրորդ հանգրուանի թուականը՝ առաջին հանգրուանէն երկու շաբաթ ետք, երկու բարձրագոյն քուէ հաւաքած թեկնածուներուն միջեւ:

Ընտրութիւններուն երկրորդ հանգրուանը տեղի կ'ունենայ 11 Յունուար 2015-ին ու Քիթարովիչ 50,7 առ հարիւր քուէներով կը դառնայ Խրուաթիոյ անկախութենէն ետք առաջին կին նախագահը: Ան իր երդումը կու տայ 15 Փետրուարին ու պաշտօնապէս իր պաշտօնը կը ստանձնէ 19 Փետրուար 2015-ին:

## Նախագահութիւն (2015–այսօր)
[thumb|right|200px|Նախագահ Քիթարովիչ [ԱՄՆ-ի քարտուղար Ճօն Քերիի հետ Հաւասար Ապագայ Ընկերակցութեան ժողովին, 2016]]

[thumb|200px|Նախագահ Քիթարովիչ [Ֆրանսայի նախագահ Էմանուէլ Մաքրոնի հետ 2018-ի Մոնտիալին երկու երկիրներուն միջեւ տեղի ունեցած մրցումէն ետք:]]

Քիթարովիչի նախագահ դառնալէն 9 ամիս չանցած, կը սկսի Եւրոպայի գաղթականներու հարցը, երբ մեծ թիւով գաղթականներ Յունաստանի եւ Մակեդոնիոյ Հանրապետութեան ճամբով կը մտնեն Սերպիա, ապա Հունգարիա, այդ պատճառով ալ վերջինս իր հարաւային սահմանին վրայ պատ կը կաոուցէ: Սեպտեմբեր 2015-ին, երբ Հունգարիոյ պատի շինութիւնը կ'աւարտի եւ Սերպիոյ հետ իր սահմանը կը փակուի, գաղթականներուն հոսանքը կ'ուղղուի դէպի Խրուաթիա՝ անոնց թիւը հասնելով 21000-ի: 19 Սեպտեմբերին, գաղթականներուն թիւը կը հասնի 39000-ի, 32000-ը Սլովենիոյ եւ Հունգարիոյ ճամբով կը հեռանան Խրուաթիայէն: Քիթարովիչ Անտրիա Հեպրանկը կը նշանակէ գաղթականներու հարցով զբաղող իր յանձնակատարը:

25 Սեպտեմբերի խորհրդարանի լուծարման պատճառով, Քիթարովիչ խորհրդարանական ընտրութիւններու թուական կը ճշդէ 8 Նոյեմբեր 2015-ը: Ասիկա կը մնայ անհետեւանք եւ նոր կառավարութիւն կազմելու բանակցութիւնները կը տեւեն 76 օր: Քիթարովիչ 22 Դեկտեմբեր 2015-ին կը յայտարարէ, որ 24 ժամուան ընթացքին վարչապետի անուն չտրուի, տեղի պիտի ունենայ արտակարգ ընտրութիւն մը եւ չեզոք կառավարութիւն մը պիտի կազմուի: Այս մէկով կառավարութեան կազմութեան հարցին շուրջ բանակցութիւններու մէջ եղող կուսակցութիւնները կը ճնշուին լուծում գտնելու համար: Հարցը վերջ կը գտնէ 23 Դեկտեմբեր 2015-ին, երբ Քիթարովիչ կառավարութիւն կազմելու համար 30 օրուան պայմանաժամ կու տայ Խրուաթիոյ Ժողովրդավար Միութեան եւ Անկախութեան Ցուցակներու Կամուրջի ընտրած անկախ խրուաթ-քանատացի առեւտրական Թիհոմիր Օրեշքովիչին:

24 Օգոստոս 2015-ին, բանակի ընդհանուր հրամանատարը Քիթարովիչի կը ներկայացնէ աղերսագիր մը, որուն մէջ կ'առաջարկուի խրուաթ ֆաշիստ «Ուսթաշէ» շարժման «պատուի առ»ի գործածութիւնը Խրուաթիոյ բանակին մէջ։ Քիթարովիչ իսկոյն կը մերժէ այս աղերսագիրը, զայն անուանելով թեթեւսօլիկ, անընդունելի եւ գրգռիչ: 29 Սեպտեմբեր 2015-ին, Քիթարովիչի նախաձեռնութեամբ, Ատլանտեան ժողովը Նիւ Եորք-ի մէջ կը կազմակերպէ ոչ-պաշտօնական բարձրաստիճան Ատրիաթիք-Պալթիք-Սեւ ծովու ղեկավարներու ժողով, ինչ որ յետագային կը դառնայ Երեք Ծովերու Նախաձեռնութիւն: Այս նախաձեռնութիւնը պաշտօնապէս կը կազմուի 2016-ին եւ իր առաջին վեհաժողովը տեղի կ'ունենայ 25-26 Օգոստոս 2016-ին, Տուպրովնիք, Խրուաթիա:

11 Ապրիլ 2016-ին, ԱՄՆ-ի ազգային բաժանմունքի հրէական ողջակիզումի պատուիրակ Նիքոլաս Տինի հետ հանդիպում ունենալէ ետք, Քիթարովիչ կը նշէ, որ Խրուաթիոյ անկախ պետութիւնը իսկապէս անկախ չէր եւ խրուաթ ժողովուրդին ապահովութեամբ չէր հետաքրքրուեր, աւելցնելով, որ Ուսթաշէի վարչակարգը ոճրագործ վարչակարգ մըն էր եւ որ Խրուաթիոյ սահմանադրութիւնը հիմնուած է հակաֆաշիստական սկզբունքներու վրայ, ինչպէս նաեւ կը նշէ, որ այսօրուան խրուաթեան պետութիւնը արմատացած է Խրուաթիոյ անկախութեան պատերազմով: Մայիս 2016-ին՝ ընդհառաջելով Իրանի Հասան Ռուհանիի հրաւէրին, Քիթարովիչ կը մեկնի Թեհրան: Ռուհանի շեշտած է, որ Խրուաթիա ճամբան կը հանդիսանայ Իրան Եւրոպայի հետ կապի մէջ մտնելու: Երկու նախագահները կ'ամրապնդեն երկու երկիրներուն սերտ յարաբերութիւնները եւ կը ստորագրեն տնտեսապէս գործակցելու համաձայնագիր:

Ըստ Նովա պատկերասփիւռի կայանի Մայիս 2016-ի հրապարակած տուեալներուն, ժողովուրդին 47 առ հարիւրը չի գնահատեր իր աշխատանքը, իսկ 45 առ հարիւրը կ'ընէ: Մարտ 2016-ին, իր աշխատանքը կը գնահատուի 52 առ հարիւրին կողմէ: Հակառակ այս բոլորին, Քիթարովիչ 57 առ հարիւրով կը շարունակէ մնալ ամէնէն հռչակաւոր քաղաքագէտը, իր ետին ունենալով վարչապետ Թիհոմիր Օրեշքովիչը՝ 55 առ հարիւր գնահատանքով:

Մարտ 2018-ին, Պուէնոս Այրէսի պատուաւոր քաղաքացի դառնալէ ետք իր խօսքին մէջ, Քիթարովիչ նշած է, որ Երկրորդ Համաշխարհային Պատերազմէն ետք, մեծ թիւով խրուաթներ ապաստան գտած են Արժանթինի մէջ, ուր անոնք կը հաստատեն իրենց ազգայնութիւնը եւ կը պահանջեն խրուաթ ժողովուրդին ազատութիւնը:

2018-ին, Ռուսիոյ մէջ տեղի ունեցած Մոնտիալին, Քիթարովիչ ներկայ կը գտնուի կիսաւարտական եւ աւարտական խաղերուն: Ան կը կրէր Խրուաթիոյ ազգային հաւաքականին շապիկը: Խումբը կը հասնի աւարտական հանգրուան: Ըստ «Մետիաթուլքիթ» ընկերութեան, Քիթարովիչ խաղի ընթացքին իր երկրին «աստղն» էր՝ խաղացողներէն 25 առ հարիւր աւելի ուշադրութիւն գրաւելով լրատուութեան աշխարհին մէջ։ Ան այսքան ուշադրութեան առարկայ կը դառնայ իր անձնական շահով դէպի Ռուսիա ճամբորդելուն եւ ժողովուրդին մէջէն խաղը դիտելուն պատճառով:

## Ընկերային Կեցուածք
### Ամուսնութիւն
Քիթարովիչ դէմ է միասեռական ամուսնութեան՝ ըսելով, որ ամուսնութիւնը տղամարդու եւ կնոջ միջեւ կապ մըն է: Սակայն, ան նեցուկ կը կանգնի Խրուաթիոյ մէջ գործող միասեռական կազմակերպութիւններուն, որոնց շնորհիւ միասեռական զոյգերը կը վայելեն երկսեռ զոյգերու համահաւասար իրաւունքներ, բացի երեխայ որդեգրելէն:

### Վիժում
Քիթարովիչ կը կարծէ, թէ վիժումը արգիլելով բան պիտի չփոխուի եւ կը շեշտէ կրթութեան կարեւորութիւնը՝ ոչ-ծրագրուած յղութիւններ կանխարգիլելու համար: Քիթարովիչ նաեւ քննադատած է որդեգրութեան գործընթացը՝ նշելով, որ ամբողջ ձեւը պէտք է կրթութեամբ եւ ընկերային չափանիշերով վերատեսութեան ենթարկուի, ինչ որ կ'արտօնէ, որ կինը ծննդաբերէ, իսկ զաւակն ալ յանձնուի պէտք եղած հոգատարութեան:

### Կլիմայական Փոփոխութիւն
Քիթարովիչ խօսած է կանաչապահութեամբ զբաղող կազմակերպութիւններուն կարեւորութեան մասին, ինչպէս նաեւ կենսոլորտին եւ համաշխարհային ապահովութեան վրայ սպառնացող կլիմայական փոփոխութեան մասին: 2016-ին, Միացեալ Ազգերու Կազմակերպութեան կեդրոնատեղիին՝ Նիւ Եորքի մէջ կը ստորագրէ Փարիզի Համաձայնագիրը:

## Ծանօթագրութիւններ

Ստորոգութիւն:Քաղաքագէտներ
Ստորոգութիւն:Կին քաղաքագէտներ
Ստորոգութիւն:Նախագահներ
Ստորոգութիւն:Կին նախագահներ
Ստորոգութիւն:Խրուաթ քաղաքագէտներ